CELEX: 32008D0466
Language: el
Date: 2008-06-19 00:00:00
Title: 2008/466/ΕΚ: Αποφαση της Επιτροπης, της 19ης Ιουνίου 2008 , σχετικά με τη χρηματοδοτική συμμετοχή της Κοινότητας, για το έτος 2008, στα πιλοτικά έργα και τις προπαρασκευαστικές ενέργειες στον τομέα της καλής μεταχείρισης των ζώων

20.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/41
            
         
      ΑΠΟΦΑΣΗ ΤΗΣ ΕΠΙΤΡΟΠΗΣ
   
   της 19ης Ιουνίου 2008
   σχετικά με τη χρηματοδοτική συμμετοχή της Κοινότητας, για το έτος 2008, στα πιλοτικά έργα και τις προπαρασκευαστικές ενέργειες στον τομέα της καλής μεταχείρισης των ζώων
   (2008/466/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1), και ιδίως το άρθρο 49 παράγραφος 6 στοιχεία α) και β),
   τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 90,
   Εκτιμώντας τα ακόλουθα:
   
               (1)
            
            
               Η παρούσα απόφαση συνιστά απόφαση χρηματοδότησης κατά την έννοια του άρθρου 75 του κανονισμού (ΕΚ, Ευρατόμ) αριθ. 1605/2002 και του άρθρου 90 του κανονισμού (ΕΚ, Ευρατόμ) αριθ. 2342/2002.
            
         
               (2)
            
            
               Το κοινοτικό σχέδιο δράσης για την προστασία και την καλή μεταχείριση των ζώων 2006-2010 προσδιορίζει ως έναν τομέα δράσης την αναβάθμιση των υφιστάμενων ελάχιστων προτύπων για την προστασία και την καλή μεταχείριση των ζώων σύμφωνα με νέα επιστημονικά στοιχεία και κοινωνικοοικονομικές εκτιμήσεις, καθώς και την εξασφάλιση της αποτελεσματικής εφαρμογής (3).
            
         
               (3)
            
            
               Το Ευρωπαϊκό Κοινοβούλιο διέθεσε 4 εκατ. ευρώ στον κοινοτικό προϋπολογισμό του 2008 σε μια προπαρασκευαστική ενέργεια για σημεία ελέγχου (σταθμοί ανάπαυσης). Το παρόν δίκτυο σημείων ελέγχου δεν ικανοποιεί τις πραγματικές ανάγκες των μεταφορέων, καθώς λείπουν σημεία ελέγχου σε ορισμένες τοποθεσίες, ενώ ορισμένα υφιστάμενα σημεία ελέγχου είναι κακής ποιότητας παρά τους επίσημους ελέγχους.
            
         
               (4)
            
            
               Υπάρχει ανάγκη να καθοριστούν, μέσω διαβούλευσης των ενδιαφερόμενων μερών και των εμπειρογνωμόνων, τα κριτήρια ποιότητας για τα σημεία ελέγχου όπως ορίζεται στην κοινοτική νομοθεσία, καθώς και οι στρατηγικές ευρωπαϊκού φάσματος που πρέπει να αναπτυχθούν για να βελτιωθεί η χρήση τους από τους μεταφορείς. Πρέπει να ξεκινήσει μια προπαρασκευαστική ενέργεια που να περιλαμβάνει την οικοδόμηση ή την ανακαίνιση σημείων ελέγχου υψηλής ποιότητας σε τουλάχιστον τρία κράτη μέλη που έχουν σημαντικές ροές οδικής μεταφοράς ζώων.
            
         
               (5)
            
            
               Το Ευρωπαϊκό Κοινοβούλιο διέθεσε 1 εκατ. ευρώ στον κοινοτικό προϋπολογισμό του 2008 για την έναρξη πιλοτικού έργου ώστε να αναπτυχθούν βελτιωμένες μέθοδοι παραγωγής ζώων και να εξεταστούν εναλλακτικές λύσεις για τον ευνουχισμό των χοίρων και εναλλακτικές λύσεις για την αποκεράτωση των βοοειδών.
            
         
               (6)
            
            
               Όσον αφορά τον ευνουχισμό των χοίρων, αυτό το πιλοτικό έργο πρέπει να συμπληρώνει τη διεξαγόμενη έρευνα σχετικά με τον ευνουχισμό και να επικεντρώνεται στις πρακτικές συνέπειές του με την ανάπτυξη ενός προγράμματος για την εκπόνηση ευρωπαϊκής εναρμονισμένης μεθόδου με σκοπό την ανίχνευση της γενετήσιας ορμής στη γραμμή σφαγής υπό εμπορικές συνθήκες και την εκτίμηση των εμπορικών πτυχών της κυκλοφορίας στην αγορά κρέατος από μη ευνουχισμένα ζώα. Η ανάπτυξη των μεθόδων αυτών θα ενθαρρύνει τους κτηνοτρόφους να εκτρέφουν μη ευνουχισμένα ζώα και να δημιουργούνται αξιόπιστα και συνεπή δεδομένα για περαιτέρω ανάπτυξη των διαφόρων εναλλακτικών λύσεων του χειρουργικού ευνουχισμού (ιδιαίτερα τον «ανοσοευνουχισμό»). Ένα δεύτερο μέρος της μελέτης θα εξετάσει σε βάθος εναλλακτικές λύσεις για την αποκεράτωση των βοοειδών.
            
         
               (7)
            
            
               Προβλέπεται ένα έργο για την εκτέλεση της προπαρασκευαστικής ενέργειας και μια ενέργεια για το πιλοτικό έργο. Η χρηματοδότηση των ενεργειών αυτών πρέπει να αποτελέσει αντικείμενο ενιαίας απόφασης.
            
         
               (8)
            
            
               Οι ενέργειες αυτές πρέπει να αποτελούν τμήμα της περαιτέρω ανάπτυξης της κοινοτικής νομοθεσίας για την καλή μεταχείριση των ζώων και θα υποστηρίξουν επίσης τις ενέργειες που προσδιορίζονται στο κοινοτικό σχέδιο δράσης για την προστασία και την καλή μεταχείριση των ζώων 2006-2010 (4),
            
         ΑΠΟΦΑΣΙΖΕΙ:
   Άρθρο 1
   Η προπαρασκευαστική ενέργεια που αναφέρεται στο παράρτημα εγκρίνεται και θα χρηματοδοτηθεί μέσω της γραμμής 17 04 03 03 του προϋπολογισμού των Ευρωπαϊκών Κοινοτήτων για το 2008 έως το ανώτατο ποσό των 4 000 000 ευρώ.
   Άρθρο 2
   Το πιλοτικό έργο που αναφέρεται στο παράρτημα εγκρίνεται και θα χρηματοδοτηθεί μέσω της γραμμής 17 01 04 06 του προϋπολογισμού των Ευρωπαϊκών Κοινοτήτων για το 2008 έως το ανώτατο ποσό του 1 000 000 ευρώ.
   
      Βρυξέλλες, 19 Ιουνίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1525/2007 (ΕΕ L 343 της 27.12.2007, σ. 9).
   
      (2)  ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 478/2007 (ΕΕ L 111 της 28.4.2007, σ. 13).
   
      (3)  http://ec.europa.eu/food/animal/welfare/com_action_plan230106_en.pdf
   
      (4)  Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για ένα κοινοτικό σχέδιο δράσης για την προστασία και την καλή μεταχείριση των ζώων 2006-2010, COM(2006) 13 τελικό.
   
      ΠΑΡΑΡΤΗΜΑ
      
         
            Τομέας:
          Ασφάλεια τροφίμων, υγεία και καλή μεταχείριση των ζώων και ζωοτεχνία
      I.   Προπαρασκευαστική ενέργεια βάσει της γραμμής 17 04 03 03 του προϋπολογισμού
      
         
            Νομική βάση:
          άρθρο 49 παράγραφος 6 στοιχείο β) του κανονισμού (ΕΚ, Ευρατόμ) αριθ. 1605/2002 του Συμβουλίου
      1.   Κριτήρια για τους αιτούντες
      Οι αιτήσεις θα περιορίζονται στους ακόλουθους οργανισμούς-στόχους: κοινοπραξία εταίρων που καλύπτουν τουλάχιστον
      
                  —
               
               
                  μία αρμόδια αρχή κράτους μέλους της ΕΕ επιφορτισμένη με την έγκριση των σημείων ελέγχου σύμφωνα με τον κανονισμό (ΕΚ) αριθ. 1255/1997,
               
            
                  —
               
               
                  μία ομάδα έρευνας εξειδικευμένη τουλάχιστον στις εφαρμοσμένες επιστήμες καλής μεταχείρισης εκτρεφόμενων ζώων και
               
            
                  —
               
               
                  μία ΜΚΟ που δραστηριοποιείται διεθνώς για την καλή μεταχείριση των ζώων τουλάχιστον στην ΕΕ.
               
            2.   Κριτήρια επιλογής
      
                  —
               
               
                  Οικονομική επιφάνεια του αιτούντος
                  Οι αιτούντες πρέπει να αποδεικνύουν ότι έχουν την οικονομική επιφάνεια να πραγματοποιήσουν την προς χρηματοδότηση ενέργεια.
                  Οι αιτούντες πρέπει να παράσχουν στοιχεία διαθεσιμότητας των ιδίων πόρων που απαιτούνται για να συμπληρώσουν την απαιτούμενη συγχρηματοδότηση της Κοινότητας.
               
            
                  —
               
               
                  Τεχνική και επαγγελματική ικανότητα του αιτούντος
                  Οι αιτούντες πρέπει να έχουν την τεχνική ικανότητα και την επαγγελματική δυνατότητα να πραγματοποιήσουν την προς χρηματοδότηση ενέργεια. Πρέπει να παράσχουν στοιχεία των γνώσεων και της πείρας τους στον τομέα της υποδομής που συνδέεται με ζώα καθώς και των ενεργειών μεταφοράς ζώων. Πρέπει να παρέχουν πιστοποίηση και περιγραφές έργων και δραστηριότητας που πραγματοποίησαν τα τελευταία τρία έτη και, ειδικότερα, έργων που συνδέονται με το σχετικό ζήτημα. Πρέπει να παράσχουν λεπτομερές βιογραφικό σημείωμα κάθε μέλους της ομάδας και να αποδείξουν τις διαχειριστικές ικανότητες του διευθυντή και του διαχειριστή του έργου, συμπεριλαμβανομένου του εκπαιδευτικού υποβάθρου του/της, πτυχίων και διπλωμάτων, επαγγελματικής εμπειρίας, ερευνητικού έργου και δημοσιεύσεων.
                  Οι αιτούντες πρέπει να αποδείξουν ότι οι εθνικές αρμόδιες αρχές στα κράτη μέλη και οι οργανισμοί που υποβάλλουν αίτηση για την ενέργεια είναι προσηλωμένοι στους στόχους του έργου και στην υποστήριξη της αρχής της εισαγωγής συστήματος πιστοποίησης για σημεία ελέγχου που πρέπει να υλοποιηθεί με την ενέργεια. Πρέπει να παράσχουν στοιχεία των επαφών και των διεθνών ενδιαφερόμενων μερών τα οποία προτίθενται να συμβουλευτούν, ειδικότερα όσον αφορά την πιστοποίηση και τους πόρους των οποίων προτίθενται να αντλήσουν κατά τη διάρκεια της εκτέλεσης της προπαρασκευαστικής ενέργειας.
               
            3.   Κριτήρια ανάθεσης
      Ισχύουν τα ακόλουθα γενικά κριτήρια ανάθεσης:
      
                  —
               
               
                  οικονομική ευρωστία της προσέγγισης (20 %),
               
            
                  —
               
               
                  οργάνωση των εργασιών και βαθμός συμμετοχής των αρμόδιων αρχών/οργανισμών στα κράτη μέλη που καλύπτονται από την ενέργεια (30 %),
               
            
                  —
               
               
                  ενδιαφέρον του έργου σε ευρωπαϊκό επίπεδο και πολλαπλασιαστικό αποτέλεσμα (30 %),
               
            
                  —
               
               
                  σχέση κόστους αποδοτικότητας του σχεδίου (20 %).
               
            Η κάλυψη περισσότερων των τριών κρατών μελών στο στάδιο 2 της ενέργειας θα θεωρηθεί ως πλεονέκτημα.
      4.   Ύψος συγχρηματοδότησης
      Η προπαρασκευαστική ενέργεια θα διαιρεθεί σε δύο στάδια:
      
                  —
               
               
                  το στάδιο 1 περιλαμβάνει τη μελέτη εφικτότητας, συστάσεις και προδιαγραφές για τη δημιουργία ενός συστήματος πιστοποίησης σημείων ελέγχου με μέγιστο ποσό χορήγησης τα 300 000 ευρώ τα οποία καλύπτουν το 90 % των επιλέξιμων δαπανών κατ’ ανώτατο όριο,
               
            
                  —
               
               
                  το στάδιο 2 περιλαμβάνει την οικοδόμηση ή την ανακαίνιση πιλοτικών σημείων ελέγχου και την επικύρωση ενός πειραματικού συστήματος πιστοποίησης σημείων ελέγχου το οποίο πρέπει να εναρμονιστεί με τις απαιτήσεις της ΕΕ με μέγιστο ποσό χορήγησης 3 700 000 ευρώ και κατ’ ανώτατο όριο 70 % των συνολικών επιλέξιμων δαπανών της ενέργειας. Η ενέργεια αυτή καλύπτει τουλάχιστον τρία κράτη μέλη και εξαρτάται για την έγκριση από τη μελέτη εφικτότητας του σταδίου 1.
               
            5.   Χρονοδιάγραμμα
      Η προπαρασκευαστική ενέργεια εκτελείται μέσω πρόσκλησης υποβολής προσφορών. Η εν λόγω πρόσκληση αναμένεται να ξεκινήσει τον Ιούνιο του 2008 και θα είναι ανοιχτή για τρεις μήνες. Η απόφαση χορήγησης αναμένεται να εκδοθεί το 2008 ή στις αρχές του 2009.
      
         
            Πιστώσεις 2008:
         
      
      17 04 03 03 — Σημεία ελέγχου (σταθμοί ανάπαυσης) στη μεταφορά ζώων: 4 000 000 ευρώ
      
         
            Αριθμός προγραμματισμένων ειδικών ενεργειών:
          Πρόσκληση υποβολής προτάσεων.
      Η εν λόγω ενέργεια διέπεται από τους κανόνες που ορίζονται στον τίτλο VI του μέρους Ι του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων και στον τίτλο VI του μέρους Ι του κανονισμού (ΕΚ, Ευρατόμ) αριθ. 2342/2002 της Επιτροπής για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων.
      II.   Πιλοτικό έργο δυνάμει της γραμμής 17 01 04 06 του προϋπολογισμού
      
         
            Νομική βάση:
          άρθρο 49 παράγραφος 6 στοιχείο α) του κανονισμού (ΕΚ, Ευρατόμ) αριθ. 1605/2002 του Συμβουλίου
      
         
            Πιστώσεις 2008:
         
      
      17 01 04 06 – Πιλοτικό έργο: βελτιωμένες μέθοδοι για φιλοζωική παραγωγή: 1 000 000 ευρώ
      
         
            Αριθμός προγραμματισμένων ειδικών ενεργειών:
          Τον Ιούνιο του 2008 αναμένεται η έναρξη της ανοιχτής πρόσκλησης υποβολής προσφορών για σύμβαση παροχής υπηρεσιών. Η σύμβαση θα υπογραφεί πριν από το τέλος του έτους.
      Η ενέργεια διέπεται από τους κανόνες που ορίζονται στον τίτλο V του μέρους Ι του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων και στον τίτλο V του μέρους Ι του κανονισμού (ΕΚ, Ευρατόμ) αριθ. 2342/2002 της Επιτροπής για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.